Gw mau tau Geografi ݢيوݢرافي dari Johor. Jelasin dalam bahasa melayu

Jumlah luas tanah Johor adalah hampir 19,102 kilometer persegi (7,375 meter persegi), dan dikelilingi oleh Laut China Selatan di timur, Selat Tebrau di selatan dan Selat Melaka di barat. Negeri ini mempunyai garis pantai sejauh 400 kilometer (250 bt), dengan hampir kesemua pantai di sebelah pantai barat dilitupi dengan hutan bakau dan nipah, pantai-pantai berpasir dan kawasan massif  meliputi sebahagian besar pantai timur negeri ini manakala pantai selatan terdiri daripada tanjung dan teluk yang berselang-seli. Zon ekonomi eksklusifnya (EEZ) terletak lebih jauh di Laut China Selatan berbanding di Selat Melaka.

Bahagian barat Johor mempunyai tanah gambut. Pada tahun 2005, negeri itu merekodkan sebanyak 391,499,002 hektar (967,415,102 ekar) tanah berhutan yang diklasifikasikan ke dalam hutan pedalaman semulajadi, hutan paya gambut, hutan paya bakau dan kukup.

Sekitar 83% kawasan Johor ialah kawasan tanah pamah manakala hanya 17% sahaja kawasan yang lebih tinggi dan curam. Walaupun secara relatifnya Johor merupakan sebuah negeri berprofil rata, kawasan tanah tinggi negeri tersebut terdiri daripada gunung dan bukit yang terpencil yang dikenali sebagai inselberg, dan juga massif-massif, dengan Gunung Ledang sebagai kemuncak tertinggi negeri ini dengan ketinggian 1,276 meter. Gunung-gunung yang lain termasuklah Gunung Besar, Gunung Belumut, Gunung Lambak, Gunung Pulai, Gunung Panti dan sebagainya, dan ia membentuk sebahagian daripada kawasan kaki bukit selatan Pergunungan Tenasserim.

Kawasan pedalaman di tengah Johor diliputi hutan tebal di mana terdapat beberapa rangkaian sungai yang berasal dari pergunungan dan bukit di kawasan itu  yang mengalir ke barat, timur dan selatan. Di sebelah pantai barat, Sungai Batu Pahat, Sungai Muar dan Sungai Pontian mengalir ke Selat Melaka, manakala Sungai Johor, Sungai Melayu, Sungai Perepat, Sungai Pulai, Sungai Skudai dan Sungai Tebrau pula mengalir ke Selat Tebrau di selatan. Sungai Endau, Sungai Mersing, Sungai Sedili Besar dan Sungai Sedili Kecil mengalir ke Laut China Selatan di sebelah pantai timur. Lembangan Sungai Johor meliputi kawasan seluas 2,690 kilometer, bermula dari Gunung Belumut (timur Kluang) dan Gunung Gemuruh (utara) ke Tanjung Belungkor. Sungai itu sendiri berasal dari pertemuan antara sungai-sungai Layang-Layang, Linggiu dan Sayong, dan mengalir sejauh 122.7 kilometer ke arah tenggara hingga ke Selat Tebrau. Beberapa cabang-cabang sungai lain di lembangan Sungai Johor adalah Sungai Berangan, Sungai Lebak, Sungai Lebam, Sungai Panti, Sungai Pengeli, Sungai Permandi, Sungai Seluyut, Sungai Semangar, Sungai Telor, Sungai Tembioh dan Sungai Tiram. Lain-lain sungai di Johor termasuk Sungai Ayer Baloi, Sungai Benut, Sungai Botak, Sungai Jemaluang, Sungai Pontian Besar, Sungai Sanglang, Sungai Santi dan Sungai Sarang Buaya.

Johor terletak di rantau tropika dengan iklim khatulistiwa. Kedua-dua suhu dan kelembapan adalah tinggi secara berturut-turut sepanjang tahun dengan wanitahujan lebat. Purata suhu bulanan adalah 26 °C (79 °F) hingga 28 °C (82 °F), dengan suhu terendah direkodkan semasa musim tengkujuh . Pantai barat menerima purata kerpasan 2,000 milimeter hingga 2,500 milimeter, manakala di timur purata kerpasan direkodkan lebih tinggi dengan Endau dan Pengerang menerima lebih dari 3,400 milimeter hujan setahun. Negeri ini mengalami dua musim monsun, musim timur laut dan barat daya; timur laut berlaku dari bulan Mac hingga November manakala tenggara berlaku dari Mei hingga September, dan bulan peralihan untuk musim monsun ialah April dan November. Negeri ini mengalami banjir yang melampau dari Disember 2006 hingga Januari 2007 dengan kira-kira 60,000-70,000 penduduk negeri yang dipindahkan ke tempat perlindungan kecemasan. Oleh kerana negeri ini juga terletak di sekitar Pentas Sunda, ia  mengalami gegaran dari gempa bumi berdekatan dari Sumatera, Indonesia.

Terdapat satu kawasan di Singapura iaitu kawasan pekarangan Masjid Temenggong Daeng Ibrahim, Teluk Blangah. Tanah perkarangan masjid ini dimiliki oleh Sultan Johor. Pentadbiran masjid ini telah diambil alih oleh Majlis Agama Islam Johor. Jawatan kuasa Masjid dianggotai oleh rakyat Singapura dan Johor. Setiap tiga tahun sekali, pegawai dan pekerja di masjid itu akan digantikan baru. Pegawai-pegawai yang bekerja di masjid ini merupakan warganegara Malaysia. Mereka telah disediakan tempat tinggal dan mereka tinggal bersama keluarga mereka.